**ÅRSMELDING**

**FOR**

**ÅRET 2022**

 ****

 **VANSE KIRKE VESTBYGDA KAPELL**

**18. 04. 2023**

**I**

**LANGHUSET
(ved Vanse kirke)**

**ÅRSMELDING FOR LISTA MENIGHET 2022**

I årsmeldingen gjennomgås aktiviteter og resultater i Lista menighet. Det er et stort og omfattende arbeid som utføres av ansatte og mange frivillige i menigheten. Endelig er vi kommet ut av coronapandemien og kan registrere at året som gikk sakte men sikkert brakte hverdagen tilbake til det normale. Ved gjennomlesning av rapporten må en likevel ha i mente at første del av 2022 fortsatt var preget av coronasituasjonen.

En stor takk til alle som i en vanskelig tid har bidratt til arbeidet i vår menighet. En spesiell takk går til Ellen Cathrine Jørgensen som i år som tidligere har hatt hovedansvaret for arbeidet med selve årsmeldingen. Hun står selv for noe av innholdet i rapporten og det er hun som redigerer inn det som stab og frivillige beretter fra de ulike virksomhetene.

**MENIGHETSRÅDET**

Menighetsrådet (MR) har hatt 7 møter. Totalt 78 saker er behandlet.

Arbeidsutvalget (AU) har hatt 6 møter og har behandlet 42 saker.

**PERSONALSITUASJONEN**

Følgende var ansatt i Lista menighet:

**Helene Penne Pedersen** – hjelpeleder konfirmantarbeid (ansvar for ledelse) 10 % stilling – våren.

**Torstein Penne Pedersen** - hjelpeleder konfirmantarbeid (ansvar for det musikalske) 10 % stilling - våren.

Ovennevnte stillinger ble hovedsakelig dekket gjennom givertjeneste.

**Astrid Mattingsdal Nøtland** – diakon 50 % stilling.

**Anniken Helèn Bang-Olsen** – trosopplærer 50 % stilling.

Ovennevnte stillinger dekkes gjennom statlige midler og givertjeneste.

Presteressurser:

**Lloyd Tryland** – sokneprest 100 % stilling.

**Runar Foss Sjåstad** – spesialprest 50 % stilling.

Følgende er ansatt i Farsund kirkelige fellesråd, men virker inn mot menigheten:

**Greetje van der Wal** - organist 80 % stilling.

**Bryan Breidenthal** - organist 30 % stilling.

**Terje Larsen** – kirketjener 30 % stilling.

**Ellen Cathrine Jørgensen** - sekretær 70% stilling.

I Lista Sokn er det fokus på kjønnslikestilling og kjønnsfordeling i styrende organer. Pr 31.12.2022 var kjønnsfordelingen i menighetsrådet som følger:

**Antall kvinner – 6
Antall menn - 7**

Fokus på likestilling har vært tema de siste årene og det er ikke planlagt spesielle tiltak på dette området utover de som allerede eksisterer. Det er ikke forhold som begrenser tilgang til styrende organer, verv eller stillinger som har sammenheng med ett eller flere diskrimineringsgrunnlag. Lista Sokn har heller ikke segregerte aktiviteter eller tilbud.

**STATISTIKK**

|  |  |  |  |  |  |  |  |
| --- | --- | --- | --- | --- | --- | --- | --- |
| **Kirkelig handling** | **2022** | **2021** | **2020** | **2019** | **2018** | **2017** | **2016** |
| Antall dåp (bosatt i soknet) | 30 | 35 | 25 | 33 | 61 | 28 | 45 |
| Antall vigsler | 9 | 5 | 4 | 7 | 8 | 3 | 13 |
| Antall gravlegginger | 41 | 54 | 48 | 36 | 46 | 68 | 58 |
| Antall utmeldinger | 17 | 18 | 13 | 11 | 11 | 19 | 38 |
| Antall innmeldinger | 4 | 5 | 3 | 3 | 3 | 4 | 1 |

**GUDSTJENESTEN**

Antall gudstjenester holdt i 2022 er totalt 72, hvorav 10 utenom søndag/helligdager.

Flere frivillige deltar i forbindelse med gudstjenesten. I Vestbygda kapell fungerer frivillige som kirketjenere/klokkere/kollektører og medliturger samt teknikere som styrer lyd og bilde. I Vanse er det klokkere, medliturger og kirkeverter/kollektører. Det er også flere som stiller opp med kirkekaffe i begge kirkene samt kirkemiddag noen ganger i året i Langhuset og Framtidsbygget ifm. familiegudstjenestene og Storsøndager. Det er også i konfirmantplanen vanligvis lagt opp til at konfirmantene involveres i 2 gudstjenester i løpet av konfirmantåret der de fungerer som kirkeverter, medliturger osv. Dette ser vi på som svært positivt og konfirmantene ser ut til å syns det er spennende å medvirke.

Den kommunale lønnen til kirketjener- og klokkertjenesten i Vestbygda kapell går til Framtidsbygget, mens lønnen til den frivillige klokkertjenesten i Vanse kirke går til menighetsrådet. Flere av listene for frivillig arbeid organiseres av frivillige. Det er et felles gudstjenesteutvalg for Vestbygda og Vanse, men dette har ikke vært aktivt i 2022.

**SANG OG MUSIKK – v/Greetje van der Wal**

**Gjennomførte arrangementer:**

02.03. Musikkandakt på Askeonsdag i Vestbygda kapell. Wim Treurniet og Greetje van der Wal stod for det musikalske og prest Lloyd Tryland hold andakt.

13.04. Orgelresitasjon (påskeprogram) i Vanse kirke;

29.07. Sommerkonsert i Frelserens kirke i samarbeid med Wim Treurniet;

06.11. Allehelgenskonsert i Frelserens kirke (som i alle år er denne konserten et samarbeid mellom diakon, prestene og organistene i Farsund prestegjeld);

03.12. Samspill med trompetisten Oddbjørn Stakkeland (Vår drøm om Jul - konsert i Vanse kirke);

11.12. Åpen kirke i Vestbygda kapell med en time orgelresitasjon etterfulgt av tidebønn.

Framføringene nevnt ovenfor er konserter/musikkandakter hvor jeg selv har vært med som utøver eller/og arrangør. Men det har vært gjennomført mange flere konserter i Vanse kirke som andre har hatt ansvar for.

På tirsdag 12.04. ble det en samling i Vanse kirke med elever fra 1.-7. klasse. Barna fikk høre litt om kirkens orgel, orgelets funksjon i dagens kirkemusikk og vi sang noen påskesalmer sammen.

Som organist har jeg spilt gudstjenester i Vanse kirke og Vestbygda kapell. Gudstjenester i Herad kirke fordeles mellom organist Wim Treurniet og undertegnede. I forbindelse med begravelser og vielser i Vanse kirke og Vestbygda kapell har jeg akkompagnert flere solister.

Det har vært regelmessige andakter på Listaheimen med prest/diakon og organist. Etter ønske fra de ansatte på Listaheimen fortsetter vi med to samlinger på to forskjellige steder, slik at flere beboere kan få andakten med seg.

Formiddagstreff startet også opp igjen på onsdager, etter en periode med avlysning på grunn av Covid-19 pandemien.

Om sommeren ble det friluftsgudstjeneste i Loshavn 24.07. ved prest Paul Daasvand. Wim Treurniet og Greetje van der Wal deltok tradisjonen tro med trekkspill- og trompetmusikk.

**SANG OG MUSIKK - tilknyttet organiststillingen i Vestbygda kapell og Bryan Breidenthal**Arbeidsåret 2022 ble preget av gradvis letting av restriksjoner etter pandemien. Vi kunne igjen møte til øvelser, gudstjenester og konserter. Vanse Guttekor fortsatte å praktisere smittevern ved å holde avstand mellom sangere på øvelser der sangere møttes og ved å oppmuntre sangerne til å delta via Zoom hvis ikke de kunne være fysisk til stede. Mye av vårsemesteret gikk til å gjenoppta arbeid med det store Messias-prosjektet til guttekoret og Vest-Agder kammerkor som måtte utsettes gjennom hele pandemien. Mye arbeid ble også gjort med salmeprosjektet “Syng Sammen på tvers av grenser” og sangundervisning i forbindelse med trosopplæring.

**Søndag 24 april** holdt trekkspill virtuos Kjell Ivar Iddeland konsert i Vestbygda kapell.

**Onsdag 6.—søndag 10 juli** var Lista menighet, i samarbeid med Vanse Guttekor og Ung kirkesang, vertskap for “SINGING TOGETHER på Lista”, et kordirigentkurs for ungdom fra hele landet kombinert med et sommerkortilbud som var åpent for alle. Prosjektets sommerkor holdt en minikonsert i Vestbygda kapell lørdag ettermiddag og ungdommen fra dirigentkurset sang under friluftsgudstjenesten ved Lista fyr på søndag.

**Orgelet i Vestbygda kapell** fikk et sårt tiltrengt lys installert for notebrettet i forbindelse med orgelstemmingen ved slutten av sommeren.

Høsten 2022 brukte jeg mye tid på å tilby sangundervisning på trosopplæringens Drømmeverksted både i Vanse og på Borhaug. Særlig “Sang, solfege og ukulele” opplegget var populært og resulterte i rekruttering til både et mini guttekoraspirantkurs og et “Res Miranda for ALLE” prosjekt som inkluderte både gutter og jenter som ønsket å lære sanger til denne julekonserten.

**Lørdag 1. oktober** fikk Vest-Agder kammerkor endelig fremføre sin Messias-konsert i samarbeid med Vanse Guttekor og gjestesangere fra Stavanger i vest til Lillesand i øst. Det var en stor suksess som fylte Vanse kirke med mange takknemlige tilhørere. Samme konsert ble gjentatt søndag 2. oktober i Flekkefjord kirke.

**Lørdag 22. oktober** var Vanse Guttekor med på fremføring av Mozarts Requiem i Grønlands kirke i Oslo sammen med 150 guttekorsangere og musikere fra hele landet. Disse samlingene er til stor inspirasjon for korgutter som synger i kor med få sangere.

**Fredag 23. desember** fikk Vanse Guttekor, i samarbeid med ungdomskoret Sundtianerne og sangere fra minikurset “Res Miranda for ALLE”, fremføre “Res Miranda—en norsk julevandring” endelig igjen etter tre år. Et fullsatt Vestbygda kapell viste takknemlighet for konserten, og flere mente det var en av de fineste fremføringene de hadde hørt.

Vanse Guttekor har, i likhet med mange andre kor, strevet med rekruttering av flere sangere de siste årene. Men koret har sterke tradisjoner, et godt nasjonalt nettverk og dyktige sangere. Koret etterlyser mer hjelp med rekruttering og offerinntekter som har uteblitt de siste årene. Dirigentstillingen er finansiert av øremerkede midler fra Farsund kommune, men resten av korets drift (mellom kr. 50-100.000 per år) må koret finansiere selv.

**DIAKONI OG DIAKONIUTVALGET v/Astrid Mattingsdal Nøtland**2022 ble på flere måter som en ny start. Etter to år med pandemi og restriksjoner som satte stopper for mye fellesskapsarbeid, var det godt å kunne starte opp igjen – invitere til «normale» fellesskap. For det er mye det diakoni handler om; bygge relasjoner og fellesskap, og formidle omsorg spesielt til mennesker som er i en spesielt sårbar situasjon.

Gjennom året ble det arrangert syv **formiddagstreff** i Langhuset. Det tok noen måneder, men utover høsten kom det stadig flere på disse treffene. Vi hadde blant annet besøk av de tidligere kapteinene i Frelsesarmeen Farsund og av tidligere kapellan på Lista, Rolf Petter Eriksen. Vi ser fram til å bygge dette felleskapet videre og få med flere nye deltagere – vi vet at det finnes flere som savner gode møteplasser, særlig i Vanse.

Besøk med **hilsen til de som fylte 80 år**, ble i stor grad gjennomført, noen ønsket bare å ta imot hilsenen i døra, andre satte pris på besøk. Annen **besøkstjeneste**: noen frivillige har sine faste som de besøker/holder kontakt med. Vi må stadig jobbe for å gjøre kjent at prester, diakon og frivillige medarbeidere kan komme både på enkeltbesøk og besøke over tid om det er behov for det. For mange er nok terskelen høy til å be om besøk – vær gjerne med å fange opp behov.

**Andakter på Listaheimen**: Vi har to like andaktsstunder i to ulike avdelinger. Her møter vi både beboere og dagpostbrukere. Flere gir uttrykk for å sette pris på samlingene, vi opplever gode møter og fellesskap.

I juni arrangerte vi **Dagstur** til Evje sammen med diakoniutvalget i Farsund. Vi besøkte Evje kirke og Mineralparken. Bussen var full – og det var jevnt fordelt med deltagere fra de to menighetene.

I februar kom en ny bølge av **flyktninger** til Norge, og et nytt mottak ble opprettet på Lista. Den første tida ble beboere ved mottaket invitert til gudstjenester og samlinger i prestegårdshagen, men etter hvert strammet mottaket inn tilbudet om å organisere skyss, og det ble opp til beboerne selv å delta. Diakonen samlet inn garn m.m. og arrangerte strikkekafe på mottaket noen ganger. Få av de ukrainske flyktningene kan engelsk, og språk blir derfor en utfordring i forhold til samtaler. De viktigste flyktningene for menigheten er de som blir bosatt her. I november ble bosatte flyktninger fra Ukraina invitert til lysmesse og kirkemiddag – de fikk invitasjon (oversatt) personlig overlevert på voksenopplæringen. Det kom noen familier til gudstjenesten og søndagsskolen – men bare fem av disse ble igjen til middagen.

**Åpen kirke** ble gjennomført i juli. Flere fikk glede av å få komme inn i Vanse kirke og få med seg noe av kirkens historie. Frivillige medarbeidere var verter. Dette tilbudet satser vi på å videreføre.

I november ble **Allehelgensdag** markert i gudstjenesten i Vanse kirke, navn på avdøde siste år ble lest opp og det ble tent lys for hvert navn. Etter gudstjenesten inviterte diakoniutvalget til kirkekaffe med marsipankake bak i kirken. Åpen kirke og felles minnekonsert med Farsund menighet ble i 2022 arrangert i Frelserens kirke.

Høsten 2022 kunne vi endelig starte opp **Tro og Lys-samlinger**, gudstjenester og fellesskap tilrettelagt for mennesker med funksjonsnedsettelser. Dette arbeidet er felles for Lista og Farsund menighet, og komiteen er satt sammen av medlemmer fra begge menighetene. I høst var samlingene i Frelserens kirke/Kirketorget, vårsemesteret 2023 flytter vi samlingene til Vestbygda kapell/Framtidsbygget. Diakonen har vært fast med på øvelser til Sound of Happiness gjennom hele året. Koret var med og sang på første Tro og Lys-gudstjeneste.

Jeg er takknemlig for tjenesten min på Lista. Det er meningsfullt og spennende å se hva som legger seg til rette; både samtaler og møter med enkeltmennesker og i forbindelse med arrangement. Diakoni skal møte aktuelle behov og må derfor stadig være våken for hva som rører seg i samfunnet – samtidig må vi prioritere ut fra de ressursene vi har.

**Tusen takk** til hver av dere som var med i det diakonale arbeidet gjennom 2022 – enten i anledning formiddagstreff, kirkekaffe, Åpen kirke, Tro og Lys, skyss, hjemmebesøk eller annet.

**Diakoniutvalget** i Lista menighet bestod i 2022 av: Kirsti Olsen (leder), Victor Pedersen, Bjørg Pedersen, Bernt Arnt Heskestad, Margaret Helen Johnsen Bouwman (MR), Maria Lervik (MR) og Astrid Mattingsdal Nøtland (diakon).

**MISJON**

I 2022 hadde vi ikke på plass et misjonsutvalg, men det har blitt samlet inn midler til menighetens misjonsprosjekt på Madagaskar gjennom takkoffer på flere av gudstjenestene i både Vanse kirke og Vestbygda kapell (bl.a. på julaften) samt gjennom Misjonskveld med basar i Framtidsbygget.

**TROSOPPLÆRINGSARBEIDET OG TROSOPPLÆRINGSUTVALGET (TU)**

Endelig et helt år ute noen restriksjoner, og vi kunne komme i gang med ulike tiltak.

Tiltak som ble gjennomført høsten og våren 2022:

4-årsbokutdeling

Drømmeverksted Vanse og Borhaug

Tårnagentsamling og - gudstjeneste

6-årsbokutdeling

Lek og lunsj treff

Familiemiddag

Babysang

LysVåken

Nye tiltak sammen med Farsund menighet:

K2 mini (frem til sommeren 2022)

Hav og himmel

Frihet

Samarbeid om enkelte tiltak fungerer veldig fint, og vi får dra nytte av hverandres kunnskap og kompetanse.

Trosopplæringsutvalget (TU) bestod av følgende medlemmer 2022: Anniken Bang-Olsen – leder/trosopplærer Camilla Tønnesssen Skaara - representant menighetsrådet Børge Tjørn – representant menighetsrådet ut 2022. Liv Lyngsvåg overtar etter Børge.

TU prøver å treffes en gang i halvåret og ellers ved behov. Pga. revidering av ny trosopplæringsplan har vi hatt 4 møter dette året. I TU snakker en gjennom tiltak som har vært og ser frem mot de nye tiltakene som skal settes i gang. Det jobbes også med rekruttering av frivillige. TU er en veldig god hjelp for trosopplærer for å gjennomføre trosopplæringsplanen. Det kommer en ny plan i 2023.

**KONFIRMANTARBEIDET våren v/Helene Penne Pedersen**Konfirmantåret 2022 fikk nok en gang en noe restriktiv start, hvor samtlige planlagte arrangementer for januar utgikk, som følge av pandemien.

Nye restriksjoner 14. januar satte imidlertid også stopper for gjennomføringen av den tradisjonelle «Knaben-turen». Til tross for lettende tiltak utover våren, lot den seg ikke gjennomføre på senere tidspunkt, til fordel for annen undervisning.

Videre bar også store deler av februar preg av uforutsigbarhet. Lettende tiltak gjorde det heldigvis mulig å gjennomføre ungdomskveld i Vestbygda 26. februar. Arrangementet var frivillig, og et tilbud som også ble gitt tidligere konfirmanter. Kvelden ble ledet i regi av Eric Tryland m.fl. Et hyggelig arrangement for de som deltok. Påfølgende ble det holdt gudstjeneste i Vanse kirke 27. februar. Eric Tryland og lovsangsbandet v/Torstein Penne Pedersen bidro med musikk.

Vinterens uforutsigbarhet satte dessverre stopper for oppstart av planlagte sofagrupper.

**03. mars** fikk vi gjennomført vårens første storsamling. Tema for samlingen var døden v/begravelsesagent Eilif Galdal. Det var fint å endelig kunne samles igjen, også med hjelpeledere.

**28. mars** hadde vi nok en storsamling, hvor tema var rus v/Torrey Skeibrok m.fl. Her fikk konfirmantene høre mange sterke historier og viktige budskap.

**07. apri**l hadde vi vårens siste storsamling i Langhuset/Vanse Kirke. Alfred Vågsvoll ledet oss gjennom en flott samling.

Slik som de to forløpende årene, besluttet vi også i påska 2022 å gjennomføre digital fasteaksjon. Konfirmanter og foreldre ble oppfordret til å dele Kirkens Nødhjelps «bøsse» på Facebook. Totalt innsamlet beløp ble kr. 18 015.

**28. april** fikk konfirmantene utstedt kornfirmantkapper og øvde på inngangsprosesjon. Konfirmantene ble også fotografert, enkeltvis og felles.

**Lørdag 30. april** ble det avholdt konfirmasjonsgudstjenester, henholdsvis kl. 11 og kl. 13. Flotte gudstjenester og konfirmanter. Lovsangsbandet v/Torstein Penne Pedersen bidro med musikk.

**Lørdag 07. mai** var det konfirmasjonsgudstjenester i Vestbygda kapell kl. 11 og kl. 13. Flotte ungdommer ble konfirmert i fullsatt kapell. Lovsangsbandet v/Torstein Penne Pedersen bidro også med musikk i Vestbygda.

**16. juni** hadde vi sommeravslutning i Prestegårdshagen i Vanse. Det ble en fin avslutning på et flott konfirmantår.

**Tusen takk** til frivillige hjelpeledere og lovsangsbandet for all hjelp og bidrag til konfirmantarbeidet.

**Lovsangsbandet våren v/Torstein Penne Pedersen**
Etter noen avlyste arrangementer i januar og tidlig februar, fikk lovsangsbandet litt spilling under diverse møter videre ut på våren. Disse var blant annet: Ungdomskveld i Vestbygda Kapell

26. februar, Storsamling i Langhuset 07. april og de fire konfirmantgudstjenestene som var den

30. april og 07. mai.

Til slutt avsluttet lovsangsbandet og konfirmantene året den 16. juni i prestegården.

**KONFIRMANTARBEIDET høsten v/Lloyd Tryland**

Høsten 2022 startet et nytt kull med 59 konfirmanter, mot 44 konfirmanter de to foregående årene.

Først ut var overnattingstur til Mineralparken i Evje, og deretter Storsamlinger (temasamlinger) i Vestbygda kapell/Framtidsbygget og i Vanse kirke/Langhuset annenhver gang.

I enkelte av samlingene har menighetens stab deltatt slik at konfirmantene har blitt bedre kjent med både organister, diakon og trosopplærer. I tillegg har Alfred Vaagsvold lagt til rette for at konfirmantene har kunnet utfolde sine kunstneriske ferdigheter.

Dette konfirmantåret har soknepresten hatt med seg en ledergruppe på 9 tidligere konfirmanter, der «Husbandet» ledet av Torstein Penne Pedersen har vært en viktig miljøfaktor.

Vi er takknemlige for at da Hilde Sirnes vant årets «EMMY awards» - en utdeling initiert av American Festival - tildelte hun denne pengegaven til den viktige gruppen med unge ledere knyttet til Vestbygda kapell.

Det er ønskelig å engasjere flere i menigheten til forbønn for konfirmantene. Kanskje kan vi fordele i ulike mindre navnegrupper, slik at den enkelte konfirmant blir bedt for med navns nevnelse hver dag under denne viktige starten på ungdomstiden?

**SØNDAGSSKOLENE**

**Vanse søndagsskole v/Helene Tunheim Tjørn**Høsten 2022 startet Vanse søndagsskole opp igjen med samlinger i Langhuset.

Vi hadde tre søndagsskolesamlinger i løpet av høsten 2022. Den fjerde søndagen det var planlagt søndagsskole, ble det i stedet arrangert en familiegudstjeneste i Vanse kirke.

Vi har også denne gangen brukt opplegget Sprell Levende. Det har vært mellom 5 og 10 barn pluss en del foreldre og besteforeldre på samlingene.

Ledere ved Vanse søndagsskole har i 2022 vært Siss Nesheim og Helene Tunheim Tjørn (leder).

**Borhaug søndagsskole**Det har dessverre ikke vært søndagsskole på Borhaug i 2022.

**Stave-Langeland søndagsskole v/Janet Penne**
Da var tiden igjen kommet for å skrive en ny årsmelding og nå for året 2022. Vi har fortsatt onsdagsskole annenhver onsdag, men heter Langeland søndagsskole hos Søndagsskolen Norge.

Endelig kunne vi i dette året samles som normalt etter Koronapandemien, men vi har allikevel fulgt de nasjonale regler om å være hjemme dersom noen er syke. Selv om både meteren og munnbind har blitt avsluttet så har allikevel familiene på onsdagsskolen i vårsemesteret holdt god avstand, mens vi i høstsemesteret har oppført oss som om det aldri har vært noen koronapandemi.

I vårsemesteret hadde vi åtte samlinger pluss en påskefest i april. Det var en kjempefin påskefest der vi hadde pyntet bordene med flott påskepynt. Vi hadde pølser, kake, saft og kaffi samt andakt og leker. Vi ble så mange at det ikke var flere ledige stole rundt bordene. Alle familiene koste seg og var veldig glad for at onsdagsskolen skulle fortsette. De synes det er så gøy med onsdagsskole at vi også må treffes når det både er vinterferie og høstferie.

Da vi begynte å snakke om når vi skulle slutte før sommerferien så var alle enige om at april/mai var altfor tidlig og ble enige om å holde på til midten av juni med sommerfest på Nordberg Fort den

20. juni. Det var solskinn, men mye vind og vi fikk derfor lov av museet til å være i bakgården der vinden ikke kom til. Vi delte ut pølser til alle og hver familie sørget for å selv grille pølsene. Ellers hadde vi kaker, brus og kaffi. Vi hadde også andakt og masse uteleker. Vi hadde en kjempefin sommerfest og folk hadde ikke lyst til å gå hjem da den var slutt. Som en overraskelse på turen så hadde alle familiene kjøpt en stor rosebusk, en korg med nydelige jordbær og ei flaske med rabarbra sider som Hans Olav og jeg fikk i gave. Det var veldig rørende å få denne gaven og vite at det fortsatt er bruk for onsdagsskole på bedehuset.

Etter sommerferien startet vi opp med Søndagsskolens Dag i Listahallen den 11. september. Det var utrolig flott å se at alle barna med familie møtte opp denne dagen. Resten av høstsemesteret hadde vi fem vanlige samlinger. Vi hadde grøtfest 7. desember som var åpen for alle. Det ble servert deilig grøt med tre mandler og de som fant mandel fikk en pose julegodt. Alle barna med familier møtte og barna hadde øvd inn et opptrinn med julelys på batteri, sangen ‘Hei, hei, du og jeg’ av Jarle Waldemar og et juleopptrinn med stjerner, der alle ble ønsket velkommen. Barna var så flinke og vi ble enige om at dette også skulle fremføres på juletrefesten. Juletrefesten var den 30. desember og alle barna med familier møtte på juletrefesten. Barna fremførte juleopptrinnet og var like flinke denne dagen også. Det var mange mødre som måtte filme/ta bilder med sine mobiler.

Nytt av året er at medlemskontingenten på kr. 50 ikke lenger skal behandles og innkreves av onsdagsskolen. Kontingenten er blitt helautomatisk. Dette betyr at hver familie må selv melde inn sine barn digitalt og betale kontingenten direkte til Søndagsskolen Norge på Vipps. Denne nye innmeldingen var ikke like enkelt å forstå for verken ledere og foreldre. Janet satte seg derfor inn i innmeldingsrutinene og besøkte hvert hjem og ga hjelp til innmelding og fikk sjekket at den var OK og at rett beløp ble Vippset. Janet tok kontakt med Søndagsskolen Norge og de kunne bekrefte at alt var blitt korrekt registrert og at vi hadde 100 % innbetaling av medlemskontingenten. Resultatet ble at det var 20 barn som ble registrert med kontingent. Dette er faktisk flere barn enn de som går på onsdagsskolen, men som en mor sa: onsdagsskolen er så viktig at den støtter vi selv om ikke barna lenger går så ofte, men er med på samlinger som onsdagsskolen har. Vi kontaktet Oslo for å høre om det var greit og det var det. Innmelding på nett er kun en engangsinnmelding og det vil nå komme Vippskrav til foreldrene i februar hvert år. Foreldrene har da selv mulighet til å avslutte medlemskapet.

Det er fortsatt en herlig gjeng med barn som møter på hver eneste samling og alle foreldrene/besteforeldrene synes selv at det er flott å være med. Kjempefint med god hjelp av de voksne når vi har aktiviteter som hobby eller leker. De voksne synes det er så flott at vi alltid har tre bord bakerst i salen som vi bruker på hver eneste samling. Vi følger fortsatt søndagsskolens Sprell Levende tekst med flotte andakter, sanger på projektor samt biteti og lek. Barna får også utdelt bladet Barnas når disse foreligger.

Onsdagsskolens Facebookside brukes og vi er fornøyde med den. Ledere i 2022 har vært Janet og Hans Olav Penne.

**Økonomi:**

Vi fikk for 2022 utbetalt kr. 10.104 i frifondsmidler samt driftsmidler fra Farsund kommune på

kr. 2.000. Sprell levende tekstopplegget koster kr. 6.490 og kr. 1.734 for søndagsskolebladet Barnas. Vi har ellers hatt utgifter til påskefest, sommeravslutning, grøtfest, juletrest (juleposer) og kjøpt julegaver til alle barna som hadde møtt i 2022. Regnskapet viser en bankbeholdning på kr. 19.015,87 pr. 31.12.

Det er ikke gitt gave til bedehuset for 2022 fordi onsdagsskolen skal kjøpe en ny datamaskin og gi som gave til bedehuset i 2023.

Årsmeldingen avsluttes med et vers hentet fra en evighetskalender:

Du kjem med din fred når det stormer som verst

Då opnar du famnen for meg.

Her hviler eg trygt sjølv når hjarta mitt skjelv

Eg veit eg kan lita på deg.

**AFTERSCHOOL v/Liv Lyngsvåg**

Hver onsdag inviteres 7. klassetrinnet fra Vanse skole til «Afterschool» i Langhuset. Konseptet er enkelt. Tenåringene blir møtt med nystekte vafler og får lage seg egne smørbrød til smørbrødgrillene. Samtidig tilbys det ulike TV spill, musikk og kort, men det som faktisk er mest populært er de gode gammeldagse kurrong-spillene i tillegg til småprat rundt bordene. Ledergjengen består av ni seniorer i menigheten i tillegg til soknepresten. Over tid skapes det gode relasjoner mellom unge og voksne som fører til gode samtaler.

**FRAMTIDSBYGGET v/Ann Kristin Stave**

Framtidsbygget har også dette året vært fylt med aktiviteter og arrangementer. Framtidsbygget er nedbetalt, og endelig den 30. oktober kunne husstyret invitere til «Takkefest» for alle i menigheten. Etter gudstjenesten ble det servert koldtbord og kaker. En fin dag hvor vi stoppet opp og markerte den felles dugnadsinnsatsen hele menigheten har bidratt med.

Selv om vi har nedbetalt lånet vil vi trenge penger til drift, vedlikehold og nyinvesteringer. Inntektene fra kirketjenertjenesten i kapellet, hyggekvelder og adventskalender går til dette.

Dette året har vi også fått montert og igangsatt informasjonstavlen utenfor Framtidsbygget. Her kan de som ønsker også få appen på sin telefon og se hva som skjer i Framtidsbygget og kapellet. Vi se gjerne at flere laster ned infoskjermen på sin telefon slik at dette kan bli en god informasjonskanal.

Tusen takk til alle som har bidratt med penger, dugnadsarbeid og, ikke minst, kommer på samlingene som vi arrangerer. Vi ser frem til at Framtidsbygget fortsatt kan tjene menighetens arbeid!

**FRAMTIDSBYGGETS ADVENTSKALENDER v/Ann Kristin Stave**

Dette var 4. året vi solgte adventskalendere til inntekt for Framtidsbygget. Adventskalendere ble solgt på Facebook/hjemmesiden til Lista menighet hvor folk Vippset penger og fikk levert kalenderne i postkassene i Vanse/Borhaug området. I tillegg ble det solgt kalendere på Joker. Tusen takk til Joker som er positiv til å bidra!

Det har vært mye engasjement, positive tilbakemeldinger og omtale av kalenderen. Folk setter pris på og syntes at det er gøy at det «skjer noe i adventstiden». På Facebookgruppen, hvor dagens vinnernummer annonseres hver morgen, har det vært stor aktivitet. Til sammen ble det i 2022 solgt 330 kalendere.

Årets bilde på kalenderen var Julekrybba av Alfred Vaagsvold som står utenfor kapellet hver jul og påske.

**ONSDAG I FRAMTIDSBYGGET V/Ann Kristin Stave**

Det har vært et aktivt år for «Onsdag i Framtidsbygget». Dette året hadde vi 29 samlinger med variert program og innhold, spaserturer, ulike temakvelder, bibellesekvelder, salmekvelder, Hyggekvelder, spillekveld, lagekvelder, misjonskvelder mm. Samlingene har fått en varm mottakelse og folk gir hyggelige tilbakemeldinger på at disse kveldene er viktige for dem og for fellesskapet.

Det har vært mange interessante og flotte kvelder. Spesielt dette året er kanskje at tre av våre «gamle prester» Rolf Eriksen, Helge Unneland og Gunnar Thelin hadde spennende temaer å dele med oss.

Som siste samling før jul hadde vi konserten «Julesang» hvor John Stanley Martinsen, Bandissa, Kristian Kjørkleiv, eget husband og «prosjekt mannsgruppe» deltok. Det ble en flott opplevelse med mye folk i kapellet.

Program «hver onsdag» har blitt et treffsted for mange, og antall varierer mellom ca. 20 til 60 personer hver kveld. Det er sosiale samlinger hvor også mat og prat er viktig.

**PRESTEGÅRDSMARKED v/Helene Tunheim Tjørn**Vi har i løpet av året 2022 arrangert tre Prestegårdsmarked i Vanse følgende datoer: 26. mars,

8. oktober og 10. desember. Det har vært lokale produsenter som har solgt varene sine på markedene.

Disse har vært med i Prestegårdsmarkedskomiteen i 2022: Lloyd Tryland, Anita Grip Danielsen, Helene Østhassel og Helene Tunheim Tjørn (leder).

Det har vært godt med folk på besøk på alle tre markedene, med ca. 2-300 besøkende hver gang.

Vi har hatt selve markedet i de to partyteltene som menigheten har kjøpt inn, i tillegg til at vi også har brukt noen boder.

Vi hadde to utlodninger under siste Prestegårdsmarked 10. desember. Da var selve markedet oppe i låven, mens kafeen og utlodningen var i Langhuset.

**«JUL I HOP» v/Lloyd Tryland**Arrangementet er et tilbud for alle som ønsker å feire julaften sammen med andre enn de pleier, og er også for noen et alternativ til det å feire kvelden alene. Julaften 2022 var det særlig sistnevnte gruppe som meldte seg på arrangementet. Ettersom det ikke var flere enn 10 personer som meldte seg på arrangementet ble julekvelden feiret på Prestegården.

Det lokale næringslivet stilte også i år opp med ingrediensene til julemiddagen og desserten og det ble en hyggelig kveld for de fremmøtte. Flere meldte seg på til neste års feiring samme kveld.

**1. MAI FEIRING MED LISTA AMCARKLUBB, THORSMEN MV OG COWBOYS MC I PRESTEGÅRDS-HAGEN v/Lloyd Tryland**

I forbindelse med årets «vårmønstring», inviterte menigheten til BBQ i Prestegårdshagen. Bil- og MC-kortesjen kjørte innom flyktningeleiren på Lista Flystasjon og fylte opp bilene med flyktninger fra Ukraina, før «Route 8»-runden. Deretter møttes alle til BBQ i Prestegårdshagen med countrysang av Bente Torgersen og en kort appell ved soknepresten. Det ble en givende dag og det er sannsynlig at arrangementet gjentas til neste år.

**«DINNERPARTY I PRESTEGÅRDEN» v/Lloyd Tryland**

En gang i måneden inviteres gjester via menighetens Facebookside til å ta plass rundt spisebordet på prestegården, 12 personer i alt. Temaene varierer og menyene er forskjellig, men konseptet går igjen. Først middag, deretter en samtale med hedersgjesten, før en runde etter desserten der alle gis anledning til å sette ord på en ting de er opptatt av. Svært få rundt bordet kjenner hverandre på forhånd, men erfaring viser at i løpet av kvelden forlater gjestene hverandre som nye venner.

Arrangementet er gratis, men det blir gitt anledning til å gi en anonym gave til den nye fasaden på Langhuset i Vanse. Kveldene har vist seg å bli populære, og plassene fylles fort opp.

**«KUNSTiLÅVEN» v/Lloyd Tryland**Menigheten leide ut låven i Vanse til utstillingen KUNSTiLÅVEN fra påsketider i 2022. Initiativtaker var Alfred Vaagsvold i samarbeid med soknepresten. Det ble startet som et forsøksprosjekt, men ble i løpet av året organisert som et fast visningssted for kunst på Lista. Nå er det et kunstnersamarbeid med egen styringsgruppe med Hans Buch Iversen som leder. Målet til kunstnerne er at utstillingsrommet holdes levende med stadig nye interessante utstillinger. For menigheten oppleves KUNSTiLÅVEN som et aktivum og bidrar til at vi får stadig nye møtepunkt med flere mennesker i bygda vår. Dette gjør seg særlig gjeldende når menigheten innimellom samkjører KUNSTiLÅVEN og aktiviteter i Langhuset og Prestegårdshagen.

**MENIGHETSBLADET**

**1. REDAKSJON**

Redaksjonen består av: Synnøve Johanne Rydningen (red), Hans Arne Rogn, Randi Lohndal Frestad, Åsa Skogen Vaagsvold, Victor Pedersen, Sissel Marthinsen, Hanne Kristin Lervik og Elisabeth Rogn (korrektur)

**2. PRODUKSJON OG DISTRIBUSJON**

Fra og med 2019 har vi gitt ut fire nummer årlig. Opplaget på 4600-4800 dekker hele kommunen. Layout og trykking gjøres hos Snartrykk i Farsund. Bladet er i format 17\*24 cm og 34-36 sider.

Distribusjon ved hjelp av frivillige startet med nr. 2/21, da minus Herad.

Fra og med nr. 3/21 skjer all distribusjon ved hjelp av frivillige, organisert av Oddvar Sunde og Liv Torunn Stave.

**3. REDAKSJONSMØTER**

Vi har møter i forkant av hvert blad.

**4. ØKONOMI**

Økonomikomiteen (Bjørn Elle, leder, Victor Pedersen, Hans Arne Rogn, Synnøve J. Rydningen og Kristian Kjørkleiv) har ikke hatt møter i år, men Victor Pedersen har skaffet flere nye sponsorannonsører.

Inntekter 2022 (frivillige gaver og annonseinntekter) kr. 169.708 (2021: kr. 142.799)

Kostnader 2022 (layout og trykking) kr. 172.033 (2021: kr. 144.792)

Resultat 2022 (underskudd) kr -2.324 (resultat 2021: kr. 1.992)

**Inntektene har økt** med kr. 26.909, mens **utgiftene til trykking og layout har økt** med kr. 27.241.
Hvis vi fortsatt hadde hatt kr. 30-40.000 i utgifter til distribusjon, måtte vi spurt oss om vi kunne forsvare driften.

**Økningen i inntekter** skyldes i all hovedsak frivillige gaver. Vi kan fortsatt gjøre mye mer på sponsorannonsesiden. Det er potensial til å få flere faste annonsører.
**Den store økningen i trykkeutgifter** skyldes nok den økonomiske situasjonen, men må også følges opp med trykkeriet med tanke på reduksjon i prisene.

 **SPEIDERNE v/Jan Martinsen**I året 2022 har vi hatt 22 vanlige speidermøter, hvorav 18 har vært utendørs. Vi har vært på flere padleturer med kanoene våre, og den gøyeste padleturen er fra Vanse til Nesheimsanden. Denne turen vil vi anbefale til alle som har lyst å prøve en eksotisk padletur. Våre kanoer er til gratis utlån hos BUA.

I tillegg har vi vært på helgetur til Knaben, Beiskevann, gården Li i Flekkefjord og til Lindland Bedehus. Når vi er på Lindland Bedehus, går vi på tur på lørdag formiddag til Vardefjell (det høyeste fjellet bak Lindland), hvor vi lager finnbiff på primus. Det er både gøy og godt!

Høydepunktet var nok KM landsleiren vi var på i sommer. Leiren var lagt til Forsand i Rogaland og fem speidere, fem rovere og en leder hadde ei flott uke på leir. Vi bodde sammen med 1. Lyngdal på leiren, og hadde et veldig godt felleskap med dem. Vi opplevde veldig mye vær, spesielt av det våte slaget. Det var gjørme over alt, og ei natt ble flere speidertropper evakuert fordi det var over-svømmelse i leirområdet. Som leder gikk jeg med stillongs og regnbukse fra og med tirsdag og til vi var vel hjemme natt til lørdag, men på tross av at alle var mer eller mindre våte og fulle av gjørme var det ikke en speider som klagde på vær eller gjørmeføre! Vi har mange flotte ungdommer i Vanse!

I år var det tilbake til god, gammeldags 17. mai feiring, med flaggheis ved Herredshuset, flaggborg i både barnetog og folketog, flaggborg i kirken og kiosk i Selvaagparken.

Vi har nå 5 aktive rovere (16 år gamle) som deltar på lederkurs og andre aktiviteter i regi av Norges speiderforbund, og det er veldig gøy å se at de utvikler seg og tar mer og mer ansvar i troppen.

Da vi var på leir med mye dårlig vær, fant vi ut at det var på tide å fornye teltene våre, og i den forbindelse vil vi takke både Sparebank 1 SR-Bank og Sparebanken Sør for støtte til dette.

I tillegg til vanlige speiderturer har vi også deltatt på arrangementer i både Farsund og Vanse med bål, risgrøt og grilling.

Vi har fremdeles foreldre som er gode til å stille på dugnad, og vi hadde også i år salg av pyntegrønt og opphenging av julelys i både Farsund og Vanse til inntekt for speideren.

Medlemmene i 1. Vanse speidergruppe pr. 31.12. fordelte seg slik:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Alder  | 60+ | 50+ | 40+ | 20+ | 16 | 12 | 10 | Totalt |
| Antall | 2 | 2 | 1 | 3 | 5 | 7 | 5 | 25 |

Ledere pr. 31.12. 2022: Mads Holen, Tina Nordahl-Hansen, Robert Ellingsgaard, Tom-Johnny Karoliussen, Brita Johannessen, Monica Martinsen, Hilde Stave og gruppeleder Jan Martinsen.

**Er det noen som har lyst til å prøve seg på speideren, kan de bare ta kontakt med Jan.** Gruppa har epost: 1vansespeidergruppe@gmail.com og Facebook side: 1. Vanse speidergruppe. Jan Martinsen treffes på tlf. 91689086. Gruppa er registrert hos Norsk tipping, så hvis det er noen som tipper som vil gi sin «grasrotandel» til oss, kan dere registrere vårt organisasjonsnr.: 911913062, så får vi noen kroner.

**KOR** **Fyrlyset**
I 2022 hadde vi 23 medlemmer i alderen 3-11 år og møttes for øvelse mandager i oddetallsuker gjennom hele året. Før øvelsene ble det servert gratis middag.

Vi hadde sangoppdrag både på bedehuset Betlehem Brekne og i Vanse kirke og Vestbygda kapell. Ellers hadde vi karneval og Hallovenn-samling.

Monika Stålesen tok over som hovedleder av barnekoret på høsten, mens Miriam Ousdal er med som hjelper.

**Vanse Guttekor – Deo Gloria (se Sang og Musikk – Vestbygda)**

**Ungdomskoret Voices** var ikke aktivt i 2022

**ANNET ARBEID**

* **Det er** **flere bibelgrupper** som har sine møter i hjemmene.
* **Yngresarbeid** foregår på ulike bedehus på Borhaug og i Vanse og trekker mange barn/ungdom. I 2022 var målgruppen i Vanse ikke lenger barneskolen, men hovedsakelig ungdomsskoleelever da leder, Lloyd Frestad, selv jobber i ungdomsskolen.
* På Betlehem Brekne kjøres det **Hobbyklubb** der det tilbys hobbyaktiviteter, forming, sløyd og andakt annenhver torsdag. Her samles ca. 30 barn i alderen 3.-7. klasse.
* **Gullkonfirmantenes** samling ble avholdt i september.
* **Menighetens årsmøte** ble gjennomført i Framtidsbygget etter gudstjenesten i Vestbygda kapell den 3. april.

**SLUTTKOMMENTAR V/menighetsrådsleder Dag Sandnes**Nok en gang viser årsrapporten at vi har mye å glede oss over i Lista menighet. Mange viktige funksjoner ivaretas og mye gjøres for å nå ut til folk i alle aldre med det gode budskapet, både i ord og handling. Som vi alle kan se er det mye flott arbeid som utføres i menigheten vår av både stab og frivillige. I løpet av høsten ble det en ny giv over flere arrangementer såsom Prestegårdsmarked, Kunst i låven, Drømmeverksted, Afterschool, Onsdagskvelder i Framtidsbygget og mye mye annet. Spesielt gledelig har det naturligvis vært å kunne møtes igjen på «normalt vis» etter pandemien, ikke bare med antallsbegrensninger, avstandsbegrensninger eller på zoom.

Når det er sagt opplever vi også i kirken, i likhet med andre virksomheter, at coronatiden har gjort noe med oss. Ting er ikke som før. Noe må bygges opp igjen, noe må endres, noe må bli liggende. Vi ser f.eks. at ikke alle planer som lå i fjorårets rapport kan realiseres uten videre. Kanskje må ting ta noe lengre tid, kanskje noe må justeres. Planlagt dugnadsarbeid og innsamlingsarbeid er vi f.eks. ikke kommet like langt med som vi tenkte for et år siden. Vi kunne også ønske oss større besøkstall på gudstjenester og andre arrangementer…

Mål og visjoner må fortsatt være styrende for hva vi vil med det arbeidet vi holder på med, men vi må passe oss for ikke å havne i en spagat mellom et overdrevent fokus på en idyllisert fortid og en utopisk fremtid. Gud møter oss først og fremst her og nå – midt i den virkeligheten vi befinner oss i nå, slik den er. Derfor vil jeg avslutte årets rapport med å uttrykke takknemlighet for det som gjøres akkurat nå av alle dere flotte menneskene vi har i vår menighet. Du er viktig akkurat slik du er. Takk for at du er en del av vår menighet.

**Lista menighetsråd**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Dag Sandnes Ellen Cathrine Jørgensen**

**Leder Lista Menighetsråd Administrerende leder (kontor)**



Foto: Ivar Lorentzen